Vaterpolisti Juga u finalu Lige prvaka u Budimpešti pobijedili su Olympiakos sa 6:4 (1-1, 2-1, 1-1, 2-1) i osvojili Ligu prvaka. Bila je to napeta i neizvjesna utakmica, ali gospari su na kraju uspjeli slomiti grčku momčad i doći do zasluženog slavlja.

Nakon što su jučer sjajnom predstavom izbacili Pro Recco, vaterpolisti Juga u finalu su napravili još jedan podvig i okrunili fenomenalnu sezonu u kojoj su osvojili sve: hrvatsko prvenstvo, kup, regionalnu ligu i sad, eto, Ligu prvaka. Vratar Marko Bijač, koji je proglašen najboljim vratarom turnira, bio je apsolutni junak susreta s deset obrana, od čega su dvije bile u zadnje dvije minute susreta i upravo su one prelomile susret. Zanimljivo, Olympiakosu je ovo bio prvi poraz u sezoni.

Golove su za Jug postigli Felipe Perrone (najbolji igrač završnog turnira) (2) te Hrvoje Benić, Maro Joković, Javier Garcia i Paulo Obradović po jedan, dok su strijelci za Olympiacos, za koje je branio naš vratar Josip Pavić, bili Gounas, Mourikis, Vlachoupulos i Fountoulis.

Dubrovčanima je ovo četvrti naslov prvaka Europe, slavili su dosad 1981., 2001. i 2006.!

>>Jug pobijedio Primorje i postao prvak Hrvatske!

>>Vjeko: Pozitivnom energijom do naslova